Številka: 007-267/2014/4

Datum: 4. 4. 2014

**Zadeva: Priprava in spremljanje realizacije kadrovskih načrtov – prikazovanje števila zaposlenih po virih financiranja - odgovor**

**Zveza: Zahtevek EKC, št. INC 205219**

Spoštovani!

Na Ministrstvo za notranje zadeve smo prejeli vprašanja Aktiva računovodij vrtcev Slovenije v zvezi s pripravo in spremljanjem realizacije kadrovskih načrtov v skladu z Uredbo o načinu priprave kadrovskih načrtov posrednih uporabnikov proračuna in metodologijo spremljanja njihovega izvajanja za leti 2014 in 2015.

V dopisu posredujete vprašanje, v kateri vir financiranja iz Priloge 1 in 2 vpišete **pedagoškega delavca**, katerega stroški dela se financirajo iz cen programov, pri čemer se prihodki izkazujejo po načelu nastanka poslovnega dogodka v povprečnem razmerju in sicer:

1. 67 % sredstev iz občine ustanoviteljice in ostalih občin, ki so plačnice razlike med ceno programov in plačili staršev;
2. 28 % od staršev;
3. 5% iz Ministrstva za izobraževanje, znanost in šport za sofinanciranje plačil staršev, ki imajo v vrtec vključena dva ali več otrok hkrati.

V skladu z določilom drugega odstavka 5. člena Uredbe o načinu priprave kadrovskih načrtov posrednih uporabnikov proračuna in metodologiji spremljanja njihovega izvajanja za leti 2014 in 2015 (Uradni list RS, št. 12/2014, v nadaljevanju Uredba) morajo posredni uporabniki proračuna (v nadaljevanju PUP), kadar se posamezni zaposleni financirajo iz različnih virov financiranja, v realizaciji kadrovskih načrtov njihovo zaposlitev prikazati v deležih (v primeru, ko se stroški dela javnega uslužbenca v 60 % krijejo iz državnega proračuna, v 40 % pa iz sredstev od prodaje blaga in storitev na trgu, se v stolpec državni proračun vpiše delež 0,6, v stolpec sredstva od prodaje blaga in storitev na trgu pa delež 0,4).

Predlagamo vam, da zaposlene pedagoške delavce, v Prilogah 1 in 2 prikažete po virih financiranja stroškov dela v odstotkih, in sicer vpišete v :

* vrstico 2 - **proračun občin** - sredstva občine;
* vrstico 7 – **nejavna sredstva za opravljanje javne službe-** sredstva staršev;
* vrstico 1 **– državni proračun** – sofinanciranje Ministrstva za izobraževanje, znanost in šport.

V zvezi z vprašanjem ali je potrebno zaposlene, ki delajo v kuhinji in kuhajo za javno službo in tržno dejavnost, še dodatno razmejevati na vir financiranja v Prilogah 1 in 2, vrstica 5 – **sredstva od prodaje blaga in storitev na trgu,** vam odgovarjamo pritrdilno, če se strošek dela za zaposlene v kuhinji financira tudi iz tega vira, saj mora PUP v tabelarnem delu kadrovskega načrta prikazati število zaposlenih po virih financiranja, ki ga določa tretji odstavek 4. člena Uredbe.

S spoštovanjem,

 Mojca RAMŠAK PEŠEC

 generalna direktorica

Poslano:

* e-naslovu

V vednost:

- ekc@gov.si

- gp.mf@gov.si